钦定古今图书集成/理学汇编/文学典/第003卷 > 朱子全书 > 《跋余岩起集》
## 钦定古今图书集成/理学汇编/文学典/第003卷 > 朱子全书 > 《跋余岩起集》

某少时犹颇及见前辈而闻其馀论，观其立心处己，
则以刚介质直为贤；当官立事，则以强毅果断为贵；
至其为文，则又务为明白磊落，指切事情，而无含胡
脔卷、睢盱侧媚之态。使读之者不过一再，即晓然知
其为论某事、出某策，而彼此无疑也。近年以来，风俗
一变，上自朝廷搢绅，下及闾巷韦布，相与传习一种
议论，制行立言，专以酝藉袭藏、“圆熟软美为尚。使与
之居者，穷年而莫测其中之所怀，听其言者，终日而
不知其意之所乡。”回视四五十年之前风声气俗，盖
不啻寒暑昼夜之相反，是孰使之然哉。